Nígbà tí ó parì ọ̀rọ̀ yìí Ìjànbáforrítì dìde dúró láàrin wa ó bẹ̀rẹ̀ sí ọ̀rọ̀ í sọ, ó ní: Ẹ̀yin ẹgbẹ́ mi gbogbo, ẹ wò mí dáadáa, èmi, Ìjànbáforítì baba erin. Èmi kò kọ ikú, èmi kò kọ àrùn, èmi kò kọ ibànújẹ́ ọ̀sán, bẹ́ẹ̀ ni n kò kọ hílàhílo ààrin òru. Mo bi gbogbo yín lónìí, ènìyàn lè rí nǹkan pàtàkì láìjẹ́ pé ó bá ìṣòro pàtàkì pàdé? Ẹ̀yin rí ẹnì kan kí ó dé ipò ńlá láìjẹ́ pé ó tti ṣe nǹkan ńlá sẹ́hìn? Ẹni tí ó wà nínú ayé tí ó ń rìn pẹ̀lú ìbẹ̀rù kò sí nínú àwọn alààyè, ibá ṣe pé àwọn ènìyàn ńlá ń sọ ohun gbogbo tí wọ́n ti bá pàdé kí wọ́n tóó di ènìyàn ńlá ni, àwọn ẹlòmíràn ìbá máa gbàdúrà kí àwọn kú sí ipò ẹ̀hìn. Nítorí náà, lílọ ni a ó lọ. Baba-onírùngbọ̀n-yẹ́úkẹ́ mi ọ̀wọ́n, mo dúpẹ́ lọ́ọ́ yín fún gbogboìtọ́jú wa tí ẹ ti ṣe sẹ́hìn, Ọlọ́run yóó bú sí àpò yín. Nǹkan tí mo fẹ́ kí ẹ ṣe fún wa nìyí, mo fẹ́ kí ẹ ṣe àpèjúwe ọ̀nà ffún wa dáadáa, nítorí bí Ọlọ́run kò bá kọ ìlérí, ilẹ̀ kò níi í mọ́ bá mi ní ilé yìí lọ́la. Kò sí ẹnì kan tí ènìyàn lè bẹ̀rù àfi Ọlọ́run Ọba. Ikú yá ju ìwọ̀sí ffún gbajúmọ̀; kò yẹ kí ọmọlúwàbí rin ìrìn wọ̀bìà lẹ́sẹ̀; bí a bá lọ sí ìdálẹ̀ ó yẹ kí á kó èrè oko dé ilé, ọ̀ràn dandan nì kí á lọ.
Nigba ti o pari oro yii Ijanbaforriti dide duro laarin wa o bere si oro i so, o ni: Eyin egbe mi gbogbo, e wo mi daadaa, emi, Ijanbaforiti baba erin. Emi ko ko iku, emi ko ko arun, emi ko ko ibanuje osan, bee ni n ko ko hilahilo aarin oru. Mo bi gbogbo yin lonii, eniyan le ri nnkan pataki laije pe o ba isoro pataki pade? Eyin ri eni kan ki o de ipo nla laije pe o tti se nnkan nla sehin? Eni ti o wa ninu aye ti o n rin pelu iberu ko si ninu awon alaaye, iba se pe awon eniyan nla n so ohun gbogbo ti won ti ba pade ki won too di eniyan nla ni, awon elomiran iba maa gbadura ki awon ku si ipo ehin. Nitori naa, lilo ni a o lo. Baba-onirungbon-yeuke mi owon, mo dupe loo yin fun gbogboitoju wa ti e ti se sehin, Olorun yoo bu si apo yin. Nnkan ti mo fe ki e se fun wa niyi, mo fe ki e se apejuwe ona ffun wa daadaa, nitori bi Olorun ko ba ko ileri, ile ko nii i mo ba mi ni ile yii lola. Ko si eni kan ti eniyan le beru afi Olorun Oba. Iku ya ju iwosi ffun gbajumo; ko ye ki omoluwabi rin irin wobia lese; bi a ba lo si idale o ye ki a ko ere oko de ile, oran dandan ni ki a lo.